Verner Becker er glad for at gå ture på stranden med sin syvårige datter Line. Men på deres gåtur torsdag eftermiddag blev det lige en anelse for spændende. Line sad nemlig pludselig fast i kviksand, og hun måtte derfor kalde på sine forældre. - Jeg tænkte på, om de kunne høre mig. Jeg stod stille, men jeg kunne ikke holde mig oppe, siger Line Becker. Heldigvis fik hun råbt sine forældre op. - Line kalder pludselig på os, og vi er måske 50 meter længere henne, og så kan jeg se, at Line er sunket i næsten til livet. Så løber jeg jo alt, hvad jeg kan, for at få hende op, men så synker jeg selv i derude, siger Verner Becker til TV MIDTVEST. Efter at have kæmpet sig fri, lykkedes det ham at komme sin datter til undsætning, men når først man sidder i sandet, er det svært at komme fri. Heldigvis hjalp adrenalinen lidt til, og alle kom uskadt derfra. - Jeg hiver voldsomt i armene. Der skulle meget til. Jeg har ikke tænkt på, at der kunne være kviksand, siger han. Det er på sin vis frostvejret, der er skyld i dannelsen af kviksand. Store mængder smeltevand løber nemlig ned over stranden mod havet, og det skaber nogle steder nogle søer. Sandet bliver altså helt undermineret af vand, og så er det, at man kan synke i, hvis man træder forkert. Heldigvis er det sjældent rigtig farligt. - Man synker højest 50-60 centimeter ned, så på den måde er det ikke farligt, medmindre man er et meget lille barn, siger Michael Mørk, der er strandfoged. Ikke desto mindre er det en voldsom oplevelse at sidde fast, måske især hvis man kun er syv år. Og netop derfor er hun i dag taget afsted med sin far til det selv samme sted, som hun sank i. - Det var for at Line, lige kunne se det, og vi kunne få en snak om det, der skete i går. Så kunne vi også få en snak om, hvordan vi kunne undgå det en anden gang, siger hendes far til TV MIDTVEST. Og heldigvis er hun heller ikke blevet bange for hverken sand, vand eller kombinationen af de to. - Jeg kan godt lide at høre bølgerne, og så kan jeg godt lide at gå sammen med min mor og min far, siger Line Becker. Området er sidenhen blevet spærret af.

Referat:
Line Becker på syv år fik sig en grim overraskelse, da hun pludselig sad fast i kviksand på stranden.